Zapisnik sastanka Vijeća učenika održanog 8. studenoga 2016. s početkom u 11:40

Na početku sastanka nastavnica M. Klarić predložila je sljedeći

Dnevni red:

1. Natječaj za logo projekta Migration
2. Dan sjećanja na žrtvu Vukovara
3. Različito

koji je prihvaćen jednoglasno.

**Ad.1.** Nastavnica Klarić izvijestila je učenike o tijeku i načinu odabira najboljeg prijedloga za logo projekta. Tijekom listopada učenici viših razreda su s nastavnicom likovne kulture Katom Korica – Božić crtali svoje prijedloge za logo projekta Migration. Početkom studenog nastavnica Korica – Božić prikupila je njihove radove te se 4. studenog sastalo povjerenstvo koje je među predloženim radovima izabralo njih 40 za uži krug, među njima 10 najboljih i među tih 10 – najbolji rad, prijedlog učenice Petre Elez. Nastavnica Klarić izložila je radove koji su ušli u uži krug (njih 40) na školskim panoima, a najboljih je 10 radova (među njima i pobjednički) izložen na središnjem panou na prvom katu škole. Predstavnike u Vijeću učenika zanimalo je zašto je baš taj rad odabran kao najbolji te im je nastavnica objasnila kako on najbolje odgovara zahtjevima koje logo stavlja pred autore – jednostavan, slikovit, jasno povezan s pojmom kojeg predstavlja, u našem slučaju to su ciljevi i tema projekta. Zbog nesporazuma oko rokova s glavnom koordinatoricom projekta, naša škola, na žalost, neće sudjelovati u natječaju za logo projekta u cjelini jer je koordinatorica kao završni rok za predaju radova odredila 31. listopada o čemu nije primjereno obavijestila sve sudionike u projektu te su tako predloženi samo radovi škola iz Rumunjske, Italije i Španjolske.

Nastavnica Klarić je zamolila učenike da glasaju za jedan od dva predložena logoa za logo projekta u cjelini i učenici su jednoglasno odabrali rad b).

rad a)



rad b)



**Ad.2.** Kako uskoro slijedi obilježavanje Dana sjećanja na žrtvu Vukovara, nastavnica Klarić zamolila je učenike da predlože na koji bi se način taj dan trebao obilježiti u našoj školi. Nakon kraće rasprave učenici su se odlučili za likovni natječaj za učenike nižih razreda. Ivona Čurčić obvezala se napisati obavijest o natječaju za učenike i učitelje nižih razreda koja treba sadržavati informacije o organizatoru natječaja (Vijeće učenika), načinu provedbe (učenici u dogovoru s učiteljicama crtaju motive koje povezuju s Vukovarom tehnikom kojom žele nakon čega učiteljica odabire najboljih 3-5 radova, nastavnica će Klarić imenovati povjerenstvo koje će se sastati 18.11. i izabrati pobjedničke radove čiji će autori biti nagrađeni) i roku za predaju radova (17.11.).

**Ad.3.**Učenici su upozorili da se vrata ženske svlačionice ne mogu zatvoriti te mole da se ona, ako je moguće, poprave. Također su upozorili kako se na većini odjeljaka u školskim WC-ima s vrata otrgnula guma koja je štitila privatnost onih u odjeljku, sada se kroz rupu koja je nastala nestankom gume može vidjeti unutrašnjost odjeljka. Učenici mole da se i to popravi.

Učenici smatraju kako se školska dvorana ne čisti dostatno jer su u njoj uvijek prisutne „kuglice prašine“ (A. Jurić, 8.b), također smatraju kako se ni prostor svlačionica ne čisti redovito ili barem ne temeljito te mole nastavnicu Klarić da o tome razgovara s ravnateljicom. Poštuju rad spremačica i spremača škole, no misle kako je za oba prostora – dvoranu i svlačionice – važno da se redovito čiste zbog njihove namjene.

Sastanak je završio u 12:25, nazočilo mu je 28 učenika.

Voditeljica Vijeća učenika:Mirela Klarić